Numai că legea nu a fost mediatizată aproape deloc, așa încât sute de mii de români care locuiesc în zone poluate nu știu că se pot pensiona cu doi ani mai devreme fără penalizare. Inițial, prin Legea 263/2010, erau doar câteva localități, precum Copșa Mică și Zlatna.
De anul trecut, lista a fost extinsă la 143 de localități din toată țara și pe o rază de opt kilometri în jurul localităților unde se află siturile contaminate. Cele mai multe localități sunt în Hunedoara (21) și Gorj (18). Iar ca o dovadă că românii nu știu de această lege este faptul că până acum sunt doar 1.857 de beneficiari. Cei mai mulți sunt din Mureș (197), Prahova (166) și Bacău (135). Conform unor statistici neoficiale, peste 200.000 de români ar trebui să beneficieze de această facilitate legală.
O condiție esențială pentru a se putea pensiona cu doi ani mai devreme este ca respectivele persoane să fi locuit minimum 30 de ani în zonele afectate de poluarea permanentă.
"Adevărul" a obținut de la Casa Națională de Pensii lista completă a localităților afectate de poluare permanentă și ai căror locuitori se pot pensiona mai devreme, precum și lista documentelor ce trebuie depuse pentru a se pensiona cu doi ani mai devreme.
Conform legii, "persoanele care au locuit cel puţin 30 de ani în zonele afectate de poluarea remanentă din cauza extracţiei, preparării şi arderii cărbunelui sau a şisturilor bituminoase, a extracţiei şi preparării minereurilor de uraniu, a extracţiei şi prelucrării minereurilor feroase şi neferoase cu conţinut de praf sau de emisii de gaze cu efect de seră, de amoniac şi derivate, de cupru, plumb, sulf, azot, fosfor, cadmiu, arseniu, zinc, mangan, fluor, clor, feldspat şi siliciu ori de radiaţii din minereuri radioactive, hidrogen sulfurat, crom trivalent, crom hexavalent, cianuri, de pulberi metalice şi/sau de cocs metalurgic, a prelucrării ţiţeiului sulfuros, desulfurării benzinei, a ţiţeiului parafinos şi neparafinos, a distilării ţiţeiului în vederea producerii păcurii şi a uleiurilor, pe o rază de opt kilometri în jurul localităţii în care se află situl contaminat, beneficiază de reducerea vârstei standard de pensionare cu 2 ani fără penalizare".
Lista completă a localităților
Iată mai jos lista orașelor și comunelor ale căror locuitori se pot pensiona cu doi ani mai devreme. Este vorba, așa cum se precizează în textul legii, de municipiile Baia Mare, Călăraşi, Copşa Mică, Drobeta-Turnu Severin, Slatina, Târgu Mureş, Târnăveni, Turnu Măgurele, precum şi de alte aproape 140 de localități din toată țara. Le prezentăm defalcat pe județe. Alba: Abrud, Avram Iancu, Baia de Arieş, Bistra, Lupşa, Ocna Mureş, Ocoliş, Roşia Montană, Sălciua şi Zlatna; Arad: Aluniş, Arad, Cicir, Fântânele, Frumuşeni, Horea, Mândruloc, Tisa Nouă, Vladimirescu; Argeș: Piteşti; Bacău: Bacău, Comăneşti şi Oneşti; Bihor: Băiţa; Bistrița-Năsăud: Maieru, Rodna şi Şanţ; Brașov: Codlea, Crizbav, Făgăraş, Feldioara, Hălchiu, Satu Nou şi Victoria.
CITEȘTE ȘI: